PTT ขึ้น XD วันนี้ ปันผล 10 บ./หุ้น โบรกฯประเมินกดดัชนีเกือบ 3 จุด
PTT ขึ้น XD วันนี้ (29 มี.ค.) ปันผล 10 บ./หุ้น กำหนดจ่าย 15 พ.ค.นี้ โบรกฯประเมินกดดัชนีรูดเกือบ 3 จุด
29 มี.ค. 2560

ผู้สื่อข่าวรายงานว่า ในวันนี้ (29 มี.ค.) บริษัท ปตท. จำกัด (มหาชน) หรือ PTT จะขึ้นเครื่องหมาย XD (ผู้ซื้อหลักทรัพย์ไม่ได้สิทธิรับเงินปันผล) โดยจ่ายปันผลจากกำไรสะสม 10.00 บาทต่อหุ้น กำหนดวันจ่ายปันผล 15 พ.ค. 2560
ขณะที่ราคาหุ้น PTT ล่าสุด ปิดตลาดวานนี้ทรงตัวอยู่ที่ 404.00 บาท สูงสุดที่ 406.00 บาท ต่ำสุดที่ 402.00 บาท ด้วยมูลค่าซื้อขาย 2.34 พันล้านบาท  
ด้าน บล.กรุงศรี ระบุในบทวิเคราะห์ว่า ดัชนีในวันนี้ยังมีโอกาสขึ้นต่อ โดยมี Sentiment เชิงบวกจากการปรับขึ้นของตลาดหุ้นต่างประเทศโดยเฉพาะดาวโจนส์ที่ปรับขึ้นแรงกว่า 150 จุด ขานรับข้อมูลเศรษฐกิจที่สดใสของสหรัฐ หุ้นกลุ่มพลังงานได้ผลบวกจากราคาน้ำมันดิบกลับมาฟื้นตัวขานรับข่าวกลุ่มติดอาวุธปิดล้อมแหล่งผลิตน้ำมันดิบในลิเบียคาดว่าจะช่วยลดผลลบจากการขึ้นเครื่องหมาย XD ของ PTT ในวันนี้ (PTT XD 10 บาทต่อหุ้นมีผลให้ดัชนีลดลงประมาณ 2.9 จุด)
อนึ่ง การขึ้นเครื่องหมาย XD นั้น หมายความว่านักลงทุนที่ซื้อหุ้นในวันนี้จะไม่ได้สิทธิรับเงินปันผล ดังนั้นการที่นักลงทุนเข้าซื้อหุ้นที่ติดเครื่องหมาย XD ในวันที่ขึ้นเครื่องหมาย XD อาจทำให้นักลงทุนได้รับผลตอบแทนน้อย และการขึ้นเครื่องหมาย XD จะกระทบต่อราคาหุ้นในทางลบ ซึ่งหลังจากวันขึ้นเครื่องหมาย XD ราคาหุ้นมักปรับตัวลงด้วยจำนวนเงินที่จ่ายปันผล